Áhugi og eindrægni einkenndi samverustundir kennara og annars starfsfólks framhaldsskólanna sex á SAMNOR-deginum . Haldnar voru hátt í fjörutíu málstofur þar sem viðfangsefnin voru afar fjölbreytt , allt frá breytingum á heildarskipulagi námsumhverfis og hönnun á nýjum áföngum á borð við hamfarahlýnun yfir í sýndarveruleika og notkun á ýmsum forritum . Líka var fjallað um fjarkennslu í íþróttum , lokaverkefni vélstjóra , núvitundarfræðslu , erlent samstarf og margt fleira sem of langt yrði upp að telja . Nokkrir gestir nýttu boð um sjósund í Ólafsfirði og aðrir heimsóttu Skiltagerð Norðurlands og fleiri fyrirtæki í bænum . Í lok dags fóru fram fagfundir kennara einstakra námsgreina sem báru saman bækur , deildu reynslu og lærðu hver af öðrum . Þá höfðu stjórnendur skólanna einnig tækifæri til að ræða saman . Í heild einkenndi ánægja og gleði þessar samverustundir starfsmanna framhaldsskólanna á Norðurlandi . Myndir